text: Fryser startede brand i gammel biograf
  10 februar 2011 kl. 13.34
  En fryser var årsag til branden i Tønders gamle biograf natten tidligt onsdag morgen, hvor seks beboere måtte evakueret.
  Politiet brandteknikere havde mistanke til to elektriske apparater i loftsrummet, hvor branden brød ud: En vaskemaskine og en fryser. Og efter undersøgelserne er teknikerne ikke i tvivl: En kondensator i fryseren er brændt sammen - og her er branden opstået.
  
  Kraftig dør bremsede ild
  - Alle frysere har sådan en kondensator, men vi kan ikke sige noget om, det er farligt, siger Svend Erik Paulsen fra Syd- og Sønderjyllands Politi.
  Ved branden i ejendommen Vestergade 19 udbrændte loftsrummet. Men loftsrummet var adskilt fra taglejligheden med en kraftig dør, som bremsede branden så længe, at alle kunne reddes ud af bygningen.
  Brandårsagen i Tønder er tilsyneladende den samme, som når fjernsyn pludselidg bryder i brand. For år tilbage oplevede man adskillige brande, hvor gammeldags fjernsyn med billedrør pludselig brød i brand. 
  Dengang advarede brandeksperter om, at store mængder støv i fjernsynene kunne antænde, når kondensatoren brændte sammen.
  